

**REPUBLIKA HRVATSKA**

**GRAD ZAGREB**

GRADSKI URED ZA KULTURU, MEĐUGRADSKU I MEĐUNARODNU

SURADNJU I CIVILNO DRUŠTVO

JAVNI POZIV ZA PREDLAGANJE PROGRAMA JAVNIH

POTREBA U KULTURI GRADA ZAGREBA ZA 2024. GODINU

**UPUTE ZA PRIJAVITELJE S POSEBNIM ODNOSNO DODATNIM KRITERIJIMA ZA PROGRAME I PROJEKTE**

**INTERDISCIPLINARNE I NOVE UMJETNIČKE I KULTURNE PRAKSE**

**I.**

**Putem Javnog poziva za predlaganje Programa javnih potreba u kulturi Grada Zagreba za 2024. godinu (nadalje: Javni poziv) financirat će se sljedeći programi:**

* **INTERDISCIPLINARNI I EKSPERIMENTALNI UMJETNIČKI PROGRAMI** - programi i projekti koji razvijaju kritičke i eksperimentalne umjetničke pristupe i/ili koji povezuju umjetnost sa znanošću i tehnologijama, i to:
  + **Pojedinačna događanja** (izložbe, koncerti, predstave i drugo)
  + **Festivali i manifestacije**
  + **Umjetnički radovi i projekti** (intervencije, akcije, performansi, umjetničke knjige, umjetnička istraživanja i slično)
  + **Ostali programi** (tribine i javni skupovi, predavanja, edukativni programi i drugo)
* **PROGRAMI NEZAVISNIH KULTURNIH KLUBOVA I DRUŠTVENO-KULTURNIH CENTARA** (programi različitih kulturnih i umjetničkih sadržaja koji su za javnost otvoreni kontinuirano tijekom cijele godine, koji promiču u lokalnom kontekstu nedovoljno etablirane kulturne i umjetničke prakse i/ili uključivanje zajednice)
* **PROGRAMI URBANE KULTURE** - programi koji doprinose raznolikosti urbanih kulturnih izričaja ili su vezani uz određene socio-kulturne pokrete i stilove, s posebnim naglaskom na događanja u javnom prostoru, i to:
  + **Pojedinačna događanja** (izložbe, koncerti, predstave i drugo)
  + **Festivali i manifestacije**
  + **Ostali programi** (tribine i javni skupovi, predavanja, edukativni programi i drugo)
* **DRUŠTVENO ANGAŽIRANI I INKLUZIVNI PROGRAMI -** programi koji kroz različite kulturne aktivnosti kritički obrađuju aktualne društvene teme, promovirajući demokratske vrijednosti, ljudska prava i ravnopravnost te zaštitu okoliša i održivost i/ili koji pridonose većoj društvenoj inkluziji i aktivnoj kulturnoj participaciji određenih društvenih skupina, osobito mladih, različitih manjina, marginaliziranih i ranjivih društvenih skupina, i to:
  + **Pojedinačna događanja** (izložbe, koncerti, predstave i drugo)
  + **Festivali i manifestacije**
  + **Ostali programi** (tribine i javni skupovi, predavanja, edukativni programi i drugo)
* **PROGRAMI MEĐUNARODNE I MEĐUGRADSKE SURADNJE I MOBILNOSTI**
* Gostovanja programa te nastupi u drugim gradovima u zemlji i inozemstvu (gostovanja predstava, izložbi, koncerata i slično te pojedinačni nastupi umjetnika, autora i drugih)
* Programi razmjene(recipročna gostovanja programa iz Zagreba u drugim gradovima u zemlji i inozemstvu, i obrnuto)
* Umjetničke rezidencije u inozemstvu (boravci zagrebačkih umjetnika i autora na rezidenciji u inozemstvu u svrhu umjetničkog istraživanja ili rada na umjetničkom projektu)
* Razmjena umjetnika u rezidenciji (recipročna razmjena zagrebačkih umjetnika na rezidenciji u inozemstvu i inozemnih u Zagrebu)
* Sudjelovanja na međunarodnim skupovima, konferencijama i seminarima u inozemstvu – isključivo za pozvane govornike (predavanja, panel-diskusije, prezentacije i sl.)
* Aktivnosti međunarodne i međugradske suradnje u sklopu EU projekata (odobreni i /ili ugovoreni projekti)
* **VIŠEGODIŠNJI PROGRAMI I PROJEKTI**

**II.**

**Programi interdisciplinarne i nove umjetničke i kulturne prakse vrednuju se sukladno općim kriterijima, posebnim kriterijima za programe te dodatnim kriterijima za višegodišnje programe.**

## OPĆI KRITERIJI:

1. RELEVANTNOST PROGRAMA
   1. Usklađenost programa s ciljevima i prioritetima Javnog poziva
   2. Umjetnička i/ili društvena relevantnost programa, uključujući relevantnost programa za grad Zagreb
2. KVALITETA PROGRAMA
   1. Kvaliteta predloženog kulturno-umjetničkog sadržaja, odnosno sadržajna vrijednost predloženog programa
   2. Koncepcijska cjelovitost, koherentnost i utemeljenost
   3. Autentičnost ili originalnost programa, njegova aktualnost te inventivnost u pristupu
3. PRISTUP, DOSTUPNOST I VIDLJIVOST
   1. Dostupnost programa krajnjim korisnicima (pristupačnost cijena, pristupačnost prostora, broj i mjesta izvedbi, distribuiranost izdanja i slično)
   2. Primjerenost i kvaliteta plana promocije programa i komunikacija s javnošću, odnosno plana distribucije
4. KVALITETA FINANCIJSKOG PLANA
   1. Uravnoteženost plana i ravnomjerna distribucija troškova
   2. Diversifikacija izvora financiranja (iskazani prihodi iz drugih izvora osim Grada Zagreba)
   3. Primjerenost i jasnoća planiranih troškova (uključujući i jasan prikaz troškova za koje se potpora traži putem ovog Javnog poziva)
5. ISKUSTVA I REFERENCE
   1. Reference angažiranih umjetnika, autora, izvođača i drugih izvoditelja aktivnosti (osim za programe čiji je cilj afirmacija mlađih i/ili manje poznatih umjetnika i autora)
   2. Stručni i organizacijski kapaciteti prijavitelja te relevantno iskustvo u djelatnosti odnosno području za koji se program prijavljuje
   3. Odgovarajuće reference programskih voditelja, urednika, kustosa, selektora, članova žirija, članova savjeta galerija i sl.
   4. Kontinuitet kvalitete i profiliranosti programa (osim za nove programe)
6. KVALITETA PRIJAVE
   1. Jasnoća prijavnice i popratne dokumentacije
   2. Razrađenost i provedivost plana programskih aktivnosti
   3. Razrađenost i primjerenost plana aktivnosti promocije programa
   4. Realnost, razrađenost i uravnoteženost financijskog plana te njegova usklađenost s planom aktivnosti

**POSEBNI KRITERIJI**

Interdisciplinarni i eksperimentalni umjetnički programi

* Inovativni pristup izlagačkim i izvedbenim praksama
* Zastupljenost umjetnika različitih područja djelovanja
* Povezivanje umjetnosti sa znanošću i tehnologijama
* Promicanje nedovoljno etabliranih kulturnih i umjetničkih praksi
* Prezentacija umjetnosti u neuobičajenim i otvorenim javnim prostorima
* Dostupnost programa javnosti te zastupljenost aktivnosti usmjerenih informiranju, edukaciji i uključivanju publike

Programi nezavisnih kulturnih klubova i društveno-kulturnih centara

* Sadržajna raznolikost programskih sadržaja i njihova učestalost te dinamika tijekom godine
* Promicanje nedovoljno etabliranih kulturnih i umjetničkih praksi i/ili aktualnih društvenih tema
* Dostupnost programa i usluga javnosti (radno vrijeme prostora, cijena ulaznica i sl.) te sudjelovanje lokalne zajednice
* Otvorenost prostora za programe drugih aktera zagrebačke kulturne scene te ostvarivanje dugotrajnih suradnji

Programi urbane kulture - programi koji doprinose raznolikosti urbanih kulturnih izričaja ili su vezani uz određene socio-kulturne pokrete i stilove, s posebnim naglaskom na događanja u javnom prostoru, i to:

* Promicanje nedovoljno etabliranih kulturnih i umjetničkih praksi i/ili aktualnih društvenih tema
* Zastupljenost različitih urbanih kulturnih izričaja i/ili kulture određenih socio-kulturnih pokreta i stilova
* Odvijanje programa u otvorenom javnom prostoru te dostupnost programa javnosti
* Aktivno uključivanje mladih

Društveno angažirani i inkluzivni programi

* Kritički i angažirani pristup u promicanju aktualnih društvenih tema
* Promocija demokratskih vrijednosti, ljudskih prava, ravnopravnosti te zaštite okoliša i održivog razvoja kroz kulturu i umjetnost
* Doprinos društvenoj inkluziji, osobito mladih, različitih manjina, marginaliziranih i ranjivih društvenih skupina kroz sudjelovanje u kulturnim programima i promicanje njihovih prava

Programi međunarodne i međugradske suradnje i mobilnosti

* Doprinos prezentaciji i promociji različitih umjetničkih praksi, kulture i baštine Grada Zagreba u zemlji i inozemstvu
* Doprinos povezivanju i kulturnoj razmjeni iz Zagreba s drugim glavnim gradovima u Europi i svijetu te gradovima prijateljima Zagreba
* Razvijanje dugoročnih odnosa razmjene i suradnje
* Relevantnost i prepoznatljivost partnera odnosno festivala, manifestacije ili događanja na kojima se gostuje, na nacionalnoj odnosno međunarodnoj razini
* Broj planiranih izvedbi ili duljina trajanja programa
* Međunarodni kulturni i/ili stručni značaj konferencije, skupa ili seminara za pojedinu djelatnost ili kulturni sektor u cjelini te potencijal prijenosa stečenih znanja i iskustava u Zagrebu
* Međunarodni značaj programa i pojedinaca koji gostuju u Gradu Zagrebu

Prednost imaju programi međunarodne i međugradske suradnje i mobilnosti koji imaju osigurano sufinanciranje troškova od strane pozivatelja odnosno partnera iz zemlje ili inozemstva.

**DODATNI KRITERIJI ZA VIŠEGODIŠNJE PROGRAME I PROJEKTE**

1. Jasnoća, koherentnost i provedivost Plana razvoja programa/projekta
2. Utjecaj višegodišnjeg financiranja na mogućnosti realizacije programa/projekta
3. Utjecaj višegodišnjeg financiranja na stabilnost i razvoj predlagatelja programa/projekta
4. Doprinos projekta/programa razvoju dugotrajnih partnerstava i suradnji

Višegodišnje financiranje može se odobriti za razdoblje do najviše **3 godine**, i to za programe koji se već kontinuirano odvijaju 5 ili više godina, odnosno za nove projekte koji se zbog kompleksnosti i zahtjevnosti provode kroz više godina (i to istaknuti i profilirani festivali i druge manifestacije, cjelogodišnji programi nezavisnih galerija, izvedbenih i kinoprikazivačkih dvorana, klubova i sličnih prostora u kojima se redovito održavaju javni programi, programi koji se odvijaju u obliku redovitog pružanja javnih usluga u kulturi, a koje su za krajnje korisnike besplatne). Prekid u odvijanju programa uzrokovan nužnim epidemiološkim mjerama radi zaštite za vrijeme proglašene epidemije COVID-19 neće se smatrati diskontinuitetom u smislu ovog Javnog poziva.

Za programe i projekte za koje je zatraženo višegodišnje financiranje može se odobriti godišnje ili jednokratno financiranje.

**III.**

**Prijave se podnose isključivo elektroničkim putem na odgovarajućem obrascu e-prijavnice koji je dostupan na službenim stranicama Grada Zagreba: www.zagreb.hr**

**Uz svaku elektronički popunjenu e-prijavnicu potrebno je učitati, odnosno pohraniti dokumentaciju u digitalnom obliku:**

**OBVEZNI PRILOZI**

1) Detaljan opis programa koji sadrži sve podatke za procjenu prijave, a osobito:

* + opis i plan provedbe aktivnosti
  + reference angažiranih umjetnika, autora, izvođača i drugih izvoditelja
  + opis partnera i njihovih uloga (ako je primjenjivo)
  + plan promocije programa, komunikacije s javnošću odnosno plan distribucije
  + organizacijski tim
  + i druge važne informacije

1. Opis iskustava i referenci prijavitelja i programskih voditelja
2. Detaljan troškovnik (za troškove za koje se potpora traži putem ovog Javnog poziva)

**Uz navedenu obveznu dokumentaciju za sve prijave prijavitelj je dužan priložiti i dodatne obvezne priloge**:

1. za programe međunarodne i međugradske suradnje i mobilnosti:
   1. dokumentaciju kojom se može dokazati poziv na gostovanje odnosno suradnja s partnerima izvan Grada Zagreba, s jasno naznačenim troškovima koje snosi pozivatelj odnosno partner (poziv, ugovor, pismo namjere i sl.)
   2. za EU projekte: preslika potpisnog ugovora (s svim dodacima/aneksima uz ugovor), odnosno ukoliko nije potpisan ugovor s ugovornim tijelom priložiti dokument o službenoj odluci/obavijesti ugovornog tijela o rezultatima natječaja
2. za višegodišnje programe i projekte:
   1. plan razvoja programa/projekta koji se odnosi na cijelo razdoblje za koje se traži financiranje, a koji sadrži sve bitne odrednice (ciljevi, rezultati, glavne aktivnosti, način provedbe, osnovna strategija promocije i komunikacije i druge važne informacije)
   2. okvirni financijski plan za preostalo razdoblje (za razdoblje nakon godine za koju je raspisan ovaj Javni poziv)

**OSTALI PRILOZI**

Uz obvezne priloge prijavitelj može priložiti i **ostale priloge**, primjerice potvrde, likovna rješenja, skice, vizualizacije i drugo (dostavljaju se u pdf. formatu kako je naznačeno u prijavnici, a u slučaju nemogućnosti objedinjavanja u jedan pdf. prilozi se mogu učitati u zip datoteci).